Temeljem članka 48. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19); članaka 65. i 85. Statuta Istarske županije („Službene novine Istarske županije“ br. 10/09, 04/13, 16/16, 1/17, 2/17, 2/18, 30/18 – pročišćeni tekst i 10/20), članka 14. Pravilnika o financiranju programa i projekata od interesa za opće dobro koje provode udruge na području Istarske županije („Službene novine Istarske županije“ br. 16/2017 i 19/17), Zakona o udrugama (*Narodne novine, broj: 74/14, 70/17, 98/19),* te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (*Narodne novine, broj: 26/15),* Uredbe o izmjenama i dopunama uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 37/21), te Odluke Župana Istarske županije Klasa: 402-10/21-01/02, Urbroj: 2163/1-01/11-21-02 od 28. prosinca 2022. godine, Upravni odjel za gospodarstvo Istarske županije objavljuje

**JAVNI NATJEČAJ ZA FINANCIRANJE PROGRAMA I PROJEKATA UDRUGA KOJE DOPRINOSE RAZVOJU GOSPODARSTVA NA PODRUČJU ISTARSKE ŽUPANIJE ZA 2022. GODINU**

**UVOD**

Upravni odjel za gospodarstvo Istarske županije poziva udruge da se prijave na financijsku podršku programima i projektima koje doprinose razvoju gospodarskog sektora na području Istarske županije.

Udruge sukladno ovom Natječaju mogu prijaviti program ili projekt za sljedeća prioritetna područja:

* **Prioritetno područje 1 – Poticanje razvoja, zaštite, promocije i komercijalizacije inovacija**
* **Prioritetno područje 2 – Poticanje zapošljavanja osoba s invaliditetom**

Udruge mogu prijaviti programe i projekte koji sadrže slijedeće aktivnosti:

* poticanje razvoja inovacija
* organiziranje zajedničkog nastupa inovatora na domaćim i inozemnim specijaliziranim sajmovima i manifestacijama te on-line događanjima
* pomoć u pripremi dokumentacije za zaštitu inovacija
* promocija inovacija u svrhu komercijalizacije istih
* razvoj i provedba treninga i radnih aktivnosti osoba s invaliditetom u svrhu njihova zapošljavanja ili održavanja zaposlenosti (na otvorenom tržištu rada i u zaštićenim uvjetima)
* informiranje poslodavaca i javnosti o mogućnostima zapošljavanja osoba s invaliditetom te promocija radnih aktivnosti i proizvoda osoba s invaliditetom
* umrežavanje i povezivanje poduzetnika u svrhu jačanja zapošljavanja osoba s invaliditetom
* pružanje poslodavcima usluge tehničke podrške za zapošljavanje osoba s invaliditetom i očuvanje zaposlenosti osoba s invaliditetom
* digitalizacija i informatizacija provedbe prihvatljivih aktivnosti

Ukupno planirana vrijednost Natječaja je 120.000,00 kuna (stodvadesettisuća kuna)

Najniži i najviši iznos financijskih sredstava koji se može prijaviti i ugovoriti definirani su po pojedinom prioritetnom području kako slijedi:

* Prioritetno područje 1 – Poticanje razvoja, zaštite, promocije i komercijalizacije inovacija - **10.000,00 kn – 80.000,00 kn**
* Prioritetno područje 2 – Poticanje zapošljavanja invalida – **10.000,00 – 40.000,00 kn**

Rok za podnošenje prijedloga projekata i programa je **30 dana od dana objave Natječaja**.

**UVJETI PRIJAVE**

Pravo na podnošenje prijava imaju udruge koje:

* su upisane u Registar udruga Republike Hrvatske,
* su registrirane kao udruge ili udruge udružene u savez, mrežu, koordinaciju ili drugi oblik udruženja,
* su neprofitne organizacije koje su utvrđene Uredbom i čija temeljna svrha nije stjecanje dobiti,
* su se svojim statutom opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
* program/projekt/inicijativa, koji prijave na javni natječaj Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima, odnosno uvjetima svakog pojedinog natječaja/poziva,
* su uredno ispunile obveze iz svih prethodno sklopljenih ugovora o financiranju iz proračuna Istarske županije i drugih javnih izvora,
* nemaju dugovanja s osnova plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunu Županije i proračunu jedinice lokalne samouprave,
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje i kaznena djela definirana Uredbom,
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način),
* imaju zadovoljavajuće organizacijske kapacitete i ljudske resurse za provedbu programa ili projekata, programa javnih potreba, javnih ovlasti, odnosno pružanje socijalnih usluga,
* imaju uređen sustav prikupljanja članarina.

Svaki prijavitelj ima pravo na ovaj Natječaj prijaviti 1 (jedan) program/projekt, na razdoblje provedbe do 12 mjeseci. Prijavitelj istovremeno može biti partner ili suradnik u drugoj prijavi na ovaj natječaj.

Na Natječaj se ne mogu prijaviti aktivnosti koje se već u potpunosti financiraju iz proračunskih sredstava Istarske županije ili drugih javnih izvora.

Financirati, odnosno sufinancirati će se samo programi i projekti koji će se provoditi tijekom 2022. godine.

**KRITERIJI ZA ODABIR**

Kriteriji za odabir programa i projekta su slijedeći:

* kvaliteta i relevantnost prijave: usklađenost s ciljevima i načelima postavljenim u natječaju sukladno strateškim dokumentima Županije; definiranje ciljnih skupina i krajnjih korisnika, izvedivost, očekivani rezultati i učinci,
* procjena dosadašnjeg iskustva podnositelja prijave u provedbi istog ili sličnog programa ili projekta,
* procjena proračuna programa ili projekta (realnost, učinkovitost, razrađenost i povezanost s aktivnostima, korisnicima i rezultatima koji se očekuju, vlastiti doprinos podnositelja prijave, sufinanciranje iz drugih izvora, dokumentiranost pojedinih stavki proračuna),
* inovativnost projekta (primjena najboljih praksi u odgovarajućem području),
* originalnost projekta, s time da će se nastojati izbjegavati financiranje istovrsnih programa i projekata predloženih od strane različitih prijavitelja,
* postojanje upravljačkog i stručnog kapaciteta za provođenje planiranih aktivnosti projekta/programa,
* jasno definiran i realno dostižan cilj projekta/programa,
* jasno definirani korisnici projekta/programa,
* rezultati realizacije projekta/programa u skladu sa stvarnim potrebama u zajednici u kojoj se provodi,
* dosadašnja priznanja (domaća i međunarodna).

**SADRŽAJ PRIJAVE**

Prijedlozi projekata dostavljaju se isključivo na propisanim obrascima, koji su zajedno s Uputama za prijavitelje dostupni na mrežnim stranicama Istarske županije [www.istra-istria.hr](http://www.istra-istria.hr).

Obavezna dokumentacija:

1. ispunjen, potpisan (od ovlaštene osobe podnositelja zahtjeva i voditelja programa ili projekta) i ovjeren obrazac opisa programa/projekta (pečatom udruge),
2. ispunjen, potpisan (od ovlaštene osobe podnositelja zahtjeva i voditelja programa ili projekta) i ovjeren obrazac proračuna programa/projekta (pečatom udruge),
3. preslika izvoda o registraciji udruge iz Registra udruga RH ili drugog odgovarajućeg registra, ne starija od 3 (tri) mjeseca, (može ga zamijeniti i ispis elektronske stranice sa svim podacima udruge iz registra)
4. preslika Izvatka iz Registra neprofitnih organizacija (može ga zamijeniti i ispis elektronske stranice sa svim podacima organizacije iz registra)
5. preslika ovjerenog važećeg statuta prijavitelja
6. financijski izvještaj udruge – ukoliko nije dostupan u elektroničkoj bazi podataka:
	* za obveznike dvojnog knjigovodstva: preslika godišnjeg Izvještaja o prihodima i rashodima, Bilanca i Bilješke uz financijske izvještaje za 2021. godinu
	* za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela usvojena od zakonskog zastupnika podnositelja i Godišnji financijski izvještaj o primicima i izdacima za 2021. godinu,
7. potpisana izjava o nepostojanju dvostrukog financiranja.
8. Sporazum o partnerstvu (ukoliko se projekt/program provodi u partnerstvu sa drugim udrugama)

Neobavezni dijelovi prijave su izvodi iz novinskih članaka, publikacija, fotografije, nagrade i sl., kao dokaz dosadašnjih aktivnosti i realiziranih sličnih programa/projekata.

Udruga kojoj će biti odobreno financiranje prije potpisa ugovora morati će dostaviti slijedeće dokumente:

1. uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja projekta, ne starije od 6 mjeseci od dana objave natječaja;
2. potvrda Ministarstva financija/Porezne uprave o stanju javnog dugovanja za prijavitelja i partnere, ne starija od 30 dana od dana objave natječaja.

Ukoliko udruga ili neprofitna organizacija prijavljuje dva programa/projekta, za svaki od njih odvojeno ispunjava obrazac prijave.

**NAČIN PRIJAVE**

Natječajnu dokumentaciju potrebno je dostaviti u elektoničkom obliku na e-mail adresu: gospodarstvo@istra-istria.hr . Rok za dostavu prijava je 09. veljače 2022. godine.

Postupak zaprimanja i pregledavanja dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava kao i podnošenje prigovora detaljno su opisani u Uputama za prijavitelje na Javni natječaj za financiranje programa i projekata udruga koje doprinose razvoju gospodarstva na području Istarske županije za 2022. godinu.

Razmatrat će se samo projekti koji su pravodobno prijavljeni, te koji u cijelosti zadovoljavaju propisane uvjete Javnog natječaja.

Sva pitanja vezana uz ovaj Javni natječaj mogu se postaviti isključivo elektroničkim putem, slanjem upita na adresu elektroničke pošte: gospodarstvo@istra-istria.hr.

**NATJEČAJNA DOKUMENTACIJA:**

1. Upute za prijavitelje

2. Obrasci za prijavu programa ili projekata:

* 1. obrazac opisa programa ili projekta
	2. obrazac proračuna programa ili projekta

3. Popis priloga koji se prilažu prijavi

4. Obrazac za procjenu kvalitete/vrijednosti programa ili projekta

5. Obrazac izjave o nepostojanju dvostrukog financiranja

6. Obrazac ugovora o financiranju programa ili projekta

7. Obrasci za izvještavanje:

1. obrasci opisnog izvještaja provedbe programa ili projekta
2. obrasci financijskog izvještaja provedbe programa ili projekta

8. Ogledni obrazac Sporazuma o partnerstvu u provedbi projekta

9. Pravilnik o financiranju programa i projekata od interesa za opće dobro koje provode udruge na području Istarske županije; Službene novine Istarske županije, broj 16/17 i 19/17

Klasa: 402-10/21-01/07

Urbroj: 2163-1-22/1-22-04

Datum: 10.01.2022.